
ᐱᕙᓪᓕᐊᔪᑦ ᓴᖅᑭᑕᐅᔪᑦ
ᓴᖅᑭᑕᐅᑲᐅᑎᒋᔭᕆᐊᓕᒃ
ᓄᓇᕗᑦ ᒐᕙᒪᒃᑯᑦ ᑲᒪᒋᔭᖃᓪᓗᐊᑕᓚᐅᖅᐳᑦ ᐱᑦᑕᐃᓕᑎᑦᑎᓂᕐᒥᒃ ᓇᓗᓇᐃᖅᓯᒃᑲᓐᓂᖅᖢᑎᒃ ᐊᖏᖅᓯᒪᓂᖏᓐᓂᒃ ᓴᖅᑭᑦᑎᔪᒪᓪᓗᑎᒃ ᐃᒻᒥᓃᖅᑐᓄᑦ ᐊᒃᓱᕈᕐᓇᕐᔪᐊᖅᑐᒃᑰᖅᑎᑦᑎᓂᖅ ᓄᓇᕗᒻᒥ
ᐃᖃᓗᐃᑦ, ᓄᓇᕗᑦ (ᒪᐃ 22, 2025) – ᓄᓇᕗᑦ ᒐᕙᒪᒃᑯᑦ ᐱᓕᕆᖃᑎᒋᔭᖏᓪᓗ ᑲᑎᒪᓛᖅᑐᑦ ᐱᓇᓱᐊᕈᓯᕐᓂᒃ ᐊᒡᒋᖅᑐᓂᒃ ᕿᒥᕐᕈᔭᖅᑐᕐᓗᑎᒃ ᐃᓅᓯᕗᑦ ᐊᓐᓂᕐᓇᖅᑐᖅ, ᓄᓇᕗᒻᒥ ᐃᓅᓯᕐᒥᒃ ᑭᐱᓯᑎᑦᑎᑦᑕᐃᓕᒪᓂᕐᒧᑦ ᐱᓕᕆᐊᖑᕙᓪᓕᐊᔪᒪᔪᖅ, ᓇᓗᓇᐃᖅᓯᒃᑲᓐᓂᖅᖢᓂ ᓄᓇᕗᑦ ᒐᕙᒪᒃᑯᑦ ᐊᖏᖅᓯᒪᓂᖓᓂᒃ ᐃᒻᒥᓃᖅᑐᓄᑦ ᐊᒃᓱᕈᕐᓇᕐᔪᐊᖅᑐᒃᑰᖅᑎᑦᑎᓂᕐᒥᒃ.
ᐱᒋᐊᖅᑎᑕᐅᓚᐅᖅᓯᒪᔪᖅ 2024−ᒥ, ᐃᓅᓯᕗᑦ ᐊᓐᓂᕐᓇᖅᑐᖅ ᑭᒡᒐᖅᑐᐃᔪᑦ ᐊᔾᔨᒌᒥᒃ ᐱᓇᔪᒃᑕᐅᔪᒥᒃ ᓄᓇᕗᑦ ᒐᕙᒪᒃᑯᓐᓂ, ᐃᓄᐃᑦ ᑲᑐᔾᔨᖃᑎᒌᓂᒃ, ᓄᓇᕗᑦ ᑐᙵᕕᒃᑯᓐᓂ, ᐸᓖᓯᒃᑯᓐᓂ, ᒐᕙᒪᐅᙱᑦᑐᓂᒃ ᑲᑐᔾᔨᖃᑎᒌᓂᒃ ᐊᒻᒪ ᓄᓇᓕᖕᓂ. ᑲᑐᔾᔨᓗᑎᒃ, ᑲᑐᔾᔨᖃᑎᒋᔭᐅᔪᑦ ᐱᓕᕆᐊᖃᖃᑦᑕᖅᐳᑦ ᓄᓇᓕᖕᓂ ᐊᐅᓚᑕᐅᔪᓂ ᐃᑲᔪᖃᑦᑕᖅᐳᑦ ᐃᑲᔪᖅᓯᖅᑕᐅᓗᑎᒡᓗ ᐃᓄᐃᑦ ᐅᒃᐱᕆᔭᖏᓐᓂ ᐊᒻᒪ ᐊᑐᖅᓯᒪᔭᒥᓂᒃ.
"ᐅᖁᒪᐃᓐᓂᖏᑦ ᐃᓅᓯᐅᑉ ᐊᓯᐅᓯᒪᔪᑦ ᓄᓇᓕᑦᑎᓐᓂᑦ ᐊᑦᑐᐃᓂᖃᖅᑐᖅ ᑭᒃᑯᓕᒫᓂᑦ ᓄᓇᕗᒻᒥ, ᐱᓗᐊᖅᑐᒥᑦ ᐃᓚᒌᓂᑦ ᐱᖃᓐᓇᕆᔭᖏᓐᓂᓪᓗ ᐃᓅᔪᓐᓃᖅᓯᒪᔪᓂᑦ ᐃᓅᓯᕐᒥᑦ ᑭᐱᓯᓂᕐᒧᑦ," ᐅᖃᖅᑐᖅ ᓯᕗᓕᖅᑎ ᐲᔭᐃ. ᐊᕿᐊᕈᖅ. "ᑖᓐᓇ ᐃᓅᓯᕗᑦ ᐊᓐᓂᕐᓇᖅᑐᖅ ᐱᓕᕆᔾᔪᑎᒃᓴᓄᑦ ᐸᕐᓇᐅᑎ ᑕᑎᖃᖅᐳᖅ ᐱᓕᕆᖃᑎᒌᓂᒃ ᓴᖅᑭᑦᑎᓂᐊᕐᓗᑎᒃ ᑐᑭᖃᑦᑎᐊᖅᑐᓂᒃ ᐊᓯᔾᔨᕆᐊᕈᑎᓂᒃ. ᐃᓘᓐᓇᑕ ᐱᓕᕆᖃᑎᒌᒋᐊᖃᕐᓂᐊᖅᑐᒍᑦ ᐊᒻᒪᓗ ᑲᑎᓪᓗᑕ ᑲᑐᔾᔨᓗᑕ ᐱᓕᕆᔾᔪᑎᑦᑎᓐᓂᒃ ᐊᒻᒪᓗ ᖃᐅᔨᒪᓂᑦᑎᓐᓂᒃ ᐊᐳᖅᑕᕈᑎᒋᕙᑦᑕᑎᓐᓂᒃ ᓴᐳᔾᔨᓇᓱᐊᖅᑎᓪᓗᑕ ᐃᓅᓯᖏᓐᓂᒃ ᓄᓇᕗᒻᒥᐅᑦ. ᑐᕌᕆᔭᕗᑦ ᓴᖅᑭᑎᑦᑎᔪᒪᓂᐅᕗᖅ ᑐᓴᖅᑎᑦᑎᓂᕐᒥᒃ ᓂᕆᐅᒋᔭᖃᕐᓂᕐᒧᑦ ᒪᓂᒪᑎᑦᑎᓗᓂᓗ ᐃᑲᔪᕐᓂᕐᒥᒃ ᑕᒪᒃᑯᓄᖓ ᐊᒃᓱᕈᓗᐊᖅᑐᓄᑦ."
"ᐃᓕᓴᕆᔭᖃᖅᐳᖓ ᐃᒻᒥᓃᕐᓂᖅ ᐊᒃᑐᖅᓯᓯᒪᓂᖓᓂᒃ ᓄᓇᕗᒻᒥᐅᓕᒫᓂᒃ," ᑕᐃᒪᓐᓇ ᒥᓂᔅᑕᕆᔭᐅᔪᖅ ᐋᓐᓂᐊᖃᕐᓇᙱᑦᑐᓕᕆᔨᒃᑯᓐᓄᑦ ᔮᓐ ᒪᐃᓐ ᐅᖃᖅᖢᓂ. "ᐱᓕᕆᐊᖃᓪᓚᕆᒍᒪᕗᒍᑦ ᐊᑐᓕᖅᑎᑦᑎᓂᕐᒥᒃ ᑲᔪᓯᓂᖃᑦᑎᐊᖅᑐᒥᒃ, ᓄᓇᓕᖕᓂ−ᑲᔪᓯᑎᑕᐅᔪᓂᒃ ᐋᖅᑭᒃᓯᒪᓕᕈᑕᐅᔪᓐᓇᖅᑐᓂᒃ ᑭᐅᓯᔪᒪᓪᓗᑕ ᑕᒪᒃᑯᓂᖓ ᐊᓂᒍᖅᑎᓐᓇᓱᒋᐊᓕᖕᓂᒃ. ᑕᐅᑐᒐᕆᔭᕗᑦ ᐱᕈᖅᐸᓪᓕᐊᑎᑦᑎᓂᕐᒥᒃ ᓴᐱᓕᖅᓴᕋᐃᙱᑦᑐᓂᒃ ᓄᓇᓕᖕᓂᒃ ᑲᔪᓯᑎᑦᑎᓂᕐᓗ ᓴᙱᔪᓂᒃ, ᐃᑲᔪᖅᑐᐃᔪᓂᒃ ᐃᓅᖃᑎᒌᖕᓂᕐᓂᒃ ᓴᖅᑭᑎᑦᑎᔪᒪᓪᓗᑕ ᓯᕗᓂᒃᓴᒥᒃ ᓂᕆᐅᒋᔭᖃᕐᓂᕐᒧᑦ ᑭᒃᑯᑐᐃᓐᓇᓄᑦ."
ᐅᑯᓇᓂ ᐃᓅᓯᕗᑦ ᐊᓐᓂᕐᓇᖅᑐᖅ ᖃᓄᐃᓕᐅᕐᓂᕐᒧᑦ ᐸᕐᓇᐅᑦ ᐊᑐᓕᕈᑕᐅᕗᖅ ᓄᓇᕘᓕᒫᒧᑦ ᐊᑐᖅᑕᐅᓇᔭᖅᑐᒥᒃ − ᓯᕗᓪᓕᐅᔾᔨᔾᔪᑕᐅᓪᓗᓂ ᓵᑕᐅᔪᓐᓇᕐᓂᕐᒥᒃ, ᑭᐅᔾᔪᑕᐅᔪᓐᓇᕐᓗᓂ ᓴᖅᑭᑉᐸᓪᓕᐊᔪᓄᑦ ᐱᔭᐅᔭᕆᐊᓕᖕᓄᑦ, ᐊᑕᐅᑦᑎᒃᑰᖃᑎᖃᕐᓗᓂᓗ ᐃᓄᐃᑦ ᐱᒻᒪᕆᐅᒋᔭᖏᓐᓂᒃ. ᑐᙵᕕᓪᓗᐊᑕᖓᓂ, ᐸᕐᓇᐅᑎ ᐃᑲᔪᖅᓱᐃᔪᖅ ᐱᔪᓐᓇᖅᑎᑦᑎᓪᓗᓂᓗ ᓄᓇᓕᖕᓂ ᓯᕗᓕᖅᓯᓗᑎᒃ ᐊᑐᒐᒃᓴᒥᒃ ᓴᖅᑭᑎᑦᑎᓂᕐᒥᒃ ᑲᔪᓰᓐᓇᕈᓐᓇᖅᑐᓂᒃ ᐃᓱᒪᓕᕆᓂᕐᒧᑦ ᐱᑕᖃᖅᑐᓂᑦ ᐃᖕᒥᓃᖅᑕᐃᓕᑎᑦᑎᓂᕐᒧᓪᓗ ᐊᑐᓕᖅᑎᑦᑎᔾᔪᑎᓂᒃ.
ᓄᓇᕗᑦ ᒐᕙᒪᒃᑯᑦ ᐱᓕᕆᖃᑎᒋᔭᖏᓪᓗ ᓱᓕ ᐊᒃᓱᕉᑎᖃᖅᐳᑦ ᐊᖏᖅᓯᒪᓂᖏᓐᓂᒃ ᖃᓄᐃᙱᑦᑎᐊᖅᑐᒥᒃ, ᓂᕆᐅᖕᓂᖃᑦᑎᐊᕐᓗᑎᒃ ᓯᕗᓂᒃᓴᑦᑎᓐᓂ ᓄᓇᕗᒻᒥᐅᓕᒫᓄᑦ. ᐃᑲᔪᖅᑐᑲᓐᓂᓂᕐᒥᑦ ᐊᖏᖅᓯᒪᓂᖏᓐᓂᑦ ᐃᓱᒪᓕᕆᓂᕐᒧᑦ ᐃᓅᓯᕐᒥᓪᓗ ᑭᐱᓯᑎᑦᓯᑦᑕᐃᓕᒪᓂᕐᒧᑦ, ᒐᕙᒪᒃᑯᑦ ᓄᓇᕗᒻᒥ ᐊᑐᓕᖅᑎᑦᓯᓯᒪᔪᑦ ᐊᒥᓱᓂᑦ ᐱᓕᕆᐊᓪᓗᐊᑕᕐᓂᑦ, ᐃᓚᒋᔭᐅᑦᓱᑎᒃ:
· ᐃᓚᓯᓂᖅ 41−ᓂᒃ ᐃᓱᒪᒃᑯᑦ ᖃᓄᐃᙱᑦᑐᓐᓇᕐᓂᕐᒧᑦ ᐱᓕᕆᔨᓪᓚᕆᐅᓂᐊᖅᑐᓂᒃ: ᑖᒃᑯᐊ ᐃᓄᐃᑦ ᐃᓂᖃᖅᑐᑦ ᓄᓇᕗᓕᒫᒥ, ᐱᑎᑦᑎᓪᓗᑎᒃ ᐱᔭᕆᐊᖃᒻᒪᕆᒃᑐᒥᒃ ᑲᒪᓂᕐᒥᒃ ᐃᑲᔪᖅᓱᐃᓂᕐᓂᒃᓗ ᐃᓄᖕᓄᑦ ᓄᓇᓕᖕᓄᓪᓗ, ᑎᓕᐅᕆᓯᒻᒫᑦ ᓄᓇᓕᖕᓂ ᐃᓚᐅᑎᑦᑎᓂᕐᓂ ᐃᓱᒪᓕᕆᓂᕐᒧᑦ ᐊᑐᓕᖅᑎᑦᑎᓂᕐᓂ.
· ᐊᒥᓱᕈᕆᐊᕐᓗᒋᑦ ᐃᓱᒪᒧᑦ ᖃᓄᐃᙱᑦᑎᐊᖕᓂᖕᒧᑦ ᐊᑐᒐᒃᓴᐃᑦ ᐃᓕᓐᓂᐊᕐᕕᖕᓂᑦ: ᐱᐅᓯᒋᐊᖅᓯᒪᔪᑦ ᐃᑲᔫᑎᒃᓴᑦ ᐊᒻᒪ ᐃᑲᔪᖅᓱᐃᔾᔪᑎᑦ ᐃᓕᐅᖃᐃᔾᔪᑕᐅᓯᒪᓕᖅᑐᑦ ᐃᓕᓐᓂᐊᕐᕕᖕᓂ ᐃᑲᔫᑎᒃᓴᐅᓪᓗᑎᒃ ᐃᓕᓐᓂᐊᖅᑎᓄᑦ ᐊᒻᒪ ᐃᖅᑲᓇᐃᔭᖅᑎᓄᑦ ᑲᒪᒋᔭᐅᑦᑎᐊᕐᓂᖅᓴᐅᖁᓪᓗᒋᑦ ᐃᓱᒪᒥᒍᑦ ᐊᔪᕈᑎᓕᖕᓄᑦ ᐊᒃᓱᕈᕐᓇᖅᑐᑦ ᐊᑐᓕᕐᓗᒋᓪᓗ ᓴᐱᓕᖅᓴᕋᐃᙱᓐᓂᖏᑦ ᒪᒃᑯᓗᐊᖅᑎᓪᓗᒋᑦ.
· ᓄᓇᕗᒻᒥ ᓄᑕᖅᑲᑦ ᐱᑦᑎᐊᖅᑕᐅᖃᑦᑕᙱᑦᑐᑦ ᐊᒻᒪ ᐃᒃᓯᖕᓇᑰᓂᕐᒧᑦ ᑭᐅᓂᕐᒧᑦ ᐊᖏᕈᑎ: ᑖᓐᓇ ᐱᓕᕆᐊᖑᕙᓪᓕᐊᔪᒪᔪᖅ ᓴᙱᒃᑎᒋᐊᕈᑕᐅᕗᖅ ᓄᓇᕘᒥ ᐱᔪᓐᓇᕐᓂᕆᔭᐅᔪᒧᑦ ᓴᐳᔾᔨᔾᔪᑎᒃᓴᑦ ᐊᒃᑐᖅᑕᐅᓴᕋᐃᑦᑐᓄᑦ ᓄᑕᖅᑲᓄᑦ ᖃᐅᔨᒪᓗᒋᓪᓗ ᐊᑑᑎᖃᑦᑎᐊᖅᑐᓂᒃ ᓄᖅᑲᖅᑎᑦᑎᔾᔪᑎᑦ ᑕᐃᒃᑯᓄᖓ ᐱᓂᕐᓗᒃᑕᐅᓲᓄᑦ ᐅᕝᕙᓘᓐᓃᑦ ᐃᒃᓯᖕᓇᑰᔪᓄᑦ.
· ᐊᑏᑎ ᐊᒡᒐᑏᑦ ᐱᓕᕆᐊᖅ: ᑐᕌᒐᖃᕐᓂᕐᒥᑦ ᐊᖑᑎᓄᑦ ᖃᓄᐃᖏᑦᓯᐊᕐᓂᕐᒧᑦ, ᑖᓐᓇ ᐱᓕᕆᐊᖅ ᐱᓕᕆᐊᖃᖃᑦᑕᖅᑐᖅ ᐱᐅᓯᕚᓪᓕᑎᑦᓯᓂᕐᒥᑦ ᓄᓇᓕᓐᓂᑦ ᑲᓲᒪᓂᕐᒥᑦ ᐊᑐᐃᓐᓇᐅᑎᑦᓯᓂᕐᒥᓪᓗ ᐃᑲᔫᑎᓂᑦ ᐊᖑᑎᓄᑦ ᒪᒃᑯᑦᑐᓄᓪᓗ, ᐅᖃᐅᓯᖃᕐᓂᕐᒥᑦ ᐅᐊᑦᑎᐊᕈᕐᓂᑕᕐᓂᑦ ᐃᑲᔫᑎᑦᓴᖃᑦᓯᐊᖏᑦᑐᓂᑦ ᐃᓱᒪᓕᕆᓂᕐᒧᑦ.
· ᐃᒡᓗᓕᐅᖃᑎᒌᖕᓂᖅ ᓄᓇᕗᒻᒥ 3000 ᐃᒡᓗᓕᕆᓂᕐᒧᑦ ᐱᓕᕆᐊᖑᕙᓪᓕᐊᔪᒪᔪᑦ: ᑖᓐᓇ ᐱᓕᕆᐊᖑᔪᖅ ᐋᖅᑭᒃᓱᖅᑕᐅᓯᒪᕗᖅ ᑭᐅᓯᔾᔪᑕᐅᔪᒪᓪᓗᓂ ᐃᒡᓗᖃᖅᑎᑦᑎᕙᖕᓂᕐᒧᑦ ᐊᓂᒍᖅᑎᓐᓇᓱᒋᐊᖃᖅᐸᒃᑐᓂᒃ, ᑕᒪᓐᓇᓗ ᐊᖏᔪᑲᓪᓚᖕᒥᒃ ᐊᒃᑐᖅᓯᔪᓐᓇᖅᖢᓂ ᐃᓱᒪᒃᑯᑦ ᖃᓄᐃᙱᑦᑐᓐᓇᕐᓂᕐᒧᑦ, ᐊᖏᒡᓕᒋᐊᖅᑎᑦᑎᓂᒃᑯᑦ ᒪᓂᒪᑎᑕᐅᕙᖕᓂᖓᓂᒃ ᖁᐊᖅᓵᕐᓇᙱᑦᑐᒥᒃ, ᐊᑕᐅᓰᓐᓇᓕᔪᒥᒃ ᐃᒡᓗᖃᖅᑎᑦᑎᓂᕐᒥᒃ ᓄᓇᕘᓕᒫᒥ.
· ᒪᒥᓴᕐᓂᖅ ᐅᖃᓪᓚᖕᓂᒃᑯᑦ: ᖃᕆᑕᐅᔭᒃᑯᑦ ᐃᓅᓯᓕᕆᔭᐅᓂᖅ ᑲᓲᑎᑎᑦᓯᔪᖅ ᓄᓇᕗᒻᒥᐅᓂᑦ ᐃᓱᒪᓕᕆᓂᕐᒧᑦ ᐱᓕᕆᔨᒻᒪᕆᓐᓄᑦ, ᐊᑐᐃᓐᓇᐅᑎᑦᓯᓂᕐᒥᑦ ᐱᔭᕆᐊᖃᖅᑐᓂᑦ ᐃᑲᔪᖅᑐᕐᓂᕐᒥᑦ ᑭᒃᑯᑐᐃᓐᓇᕐᓂᑦ ᐅᖓᓯᑦᑐᓂᑦ ᐱᔪᓐᓇᕐᓂᕐᒥᑦ ᐅᐸᒍᑎᓗᓂ ᐃᓅᓯᓕᕆᔭᐅᓂᕐᒧᑦ ᑭᓪᓕᖃᖅᑐᓂᑦ.
ᑖᒃᑯᐊ ᐱᓕᕆᐊᖑᕙᓪᓕᐊᔪᒪᔪᑦ ᐱᒻᒪᕆᐅᕗᑦ ᐃᓅᓯᕗᑦ ᐊᓐᓂᕐᓇᖅᑐᖅ ᖃᓄᐃᓕᐅᕐᓂᕐᒧᑦ ᐱᕙᒌᔭᐅᑦ ᐊᑕᖐᓪᓗᓂ ᐊᑐᖅᑕᐅᓇᔭᖅᑐᖅ ᐃᒻᒥᓃᖅᑎᑦᑎᑦᑕᐃᓕᒪᓂᕐᒧᑦ, ᐃᑲᔪᖅᑐᐃᓂᖅ ᐃᓄᖕᓂᒃ ᐋᖅᑭᒃᓱᐃᕙᓪᓕᐊᓂᕐᒧᓪᓗ ᖃᓄᐃᙱᑦᑎᐊᕐᓂᖅᓴᒥᒃ, ᓴᐱᓕᖅᓴᕋᐃᙱᑦᑐᓂᒃ ᓄᓇᓕᖕᓂᒃ ᓄᓇᕘᓕᒫᒥ.
###
ᐱᕙᓪᓕᐊᔪᓂᒃ ᖃᐅᔨᒋᐊᕐᕕᒃᓴᖅ: 

ᓵᒪᐃᓐ ᑎᐅᒍᐊᓯᐊᔅ  
ᑐᓴᒐᒃᓴᓕᕆᔨᓄᑦ ᐊᐅᓚᑦᑎᔨ  
ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ  
867-975-5712  
cdeogracias@gov.nu.ca
ᐱᕙᓪᓕᐊᔪᑦ ᑐᓴᒐᒃᓴᙳᖅᑎᑕᐅᔪᑦ ᐱᔭᐅᔪᓐᓇᖃᑦᑕᖅᑐᑦ ᐃᓄᒃᑎᑑᖓᓗᑎᒃ, ᖃᓪᓗᓈᑐᑦ, ᐃᓄᐃᓐᓇᖅᑐᓐ ᐅᐃᕖᑐᓪᓗ ᐅᕙᙵᑦ, www.gov.nu.ca. 
News releases are available in Inuktitut, English, Inuinnaqtun and French on www.gov.nu.ca. 
Tuhaqtaghatittut Inuktitut, Qablunaatitut, Inuinnaqtun Uiviititullu talvani www.gov.nu.ca. 
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

